РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/210-20

15. децембар 2020. године

Б е о г р а д

ЗАПИСНИК

СА 13. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 15. ДЕЦЕМБРА 2020. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

Седници су присуствовали чланови Одбора: Адам Шукало, Верољуб Матић, Драгана Баришић, Дарко Лакетић, Лука Кебара, Ивана Николић, Сандра Божић и Марина Рагуш.

Седници су присуствовали заменици чланова Одбора: Маријана Крајновић, заменик Мирослава Кондића, члана Одбора, Дијана Радовић, заменик Ђорђа Милићевића, члана Одбора и Звонимир Стевић, заменик Угљеше Марковића, члана Одбора.

Седници нису присуствовали чланови Одбора: Бранимир Спасић, Мирослав Кондић, Небојша Бакарец, Ђорђе Милићевић, Угљеша Марковић, Мира Петровић, Бранимир Јовановић и Шаип Камбери.

На предлог председника, Одбор је једногласно утврдио следећи:

Д н е в н и р е д:

1. Доношење одлуке о образовању радне групе за израду предлога кодекса понашања народних посланика;

2. Доношење одлуке о висини основице за обрачун и исплату плате за

председника Републике, народне посланике и именована лица у Служби председника Републике и Служби Народне скупштине.

**Прва тачка дневног реда:** Доношење одлуке о образовању радне групе за израду предлога кодекса понашања народних посланика;

Председник Одбора је упознао чланове и заменике чланова Одбора да је обавеза Одбора да упути Народној скупштини до краја године Предлог кодекса понашања народних посланика.

Председник Одбора је у уводној речи указао да је, упркос кратком року за израду Предлога кодекса понашања народних посланика, олакшавајућа околност да већ постоје радне верзије нацрта овог акта.

Председник Одбора је позвао све председнике и заменике председника посланичких група да предложе своје представнике за учествовање у раду радне групе за израду Предлога кодекса понашања народних посланика. За чланове радне групе предложени су: Александар Марковић, испред Посланиччке групе Александар Вучић – за нашу децу, Снежана Петровић испред Посланичке групе Социјалистичка партија Србије, Бранимир Јовановић испред Посланичке групе Социјалдемократска партија Србије, Радован Тврдишић испред Посланичке групе СПАС, Елвира Ковач, испред Посланичке групе Савез војвођанских Мађара, Селма Кучевић, испред Посланичке групе УЈЕДИЊЕНА ДОЛИНА – СДА САНЏАК, Живота Старчевић испред Посланичке групе Јединствена Србија.

Председник Одбора је оставио могућност да Посланичка група ПУПС може да предложи свог представника за учествовање у раду Радне групе и предочиио да треба имати у виду кратак временски период за активности Радне групе за израду Предлога кодекса понашања народних посланика.

Председник Одбора је нагласио важност и значај доношења Кодекса понашања народних посланика, наводећи да су, између осталих, у питању државни интереси.

Председник Одбора је упознао чланове и заменике чланова Одбора да је на састанку Колегијума председника Народне скупштине, преузео обавезу да ће овај кодекс бити усвојен до краја године.

Дискусије није било.

На предлог председника Одбора, једногласно је усвојен Предлог одлуке о образовању Радне групе за израду предлога кодекса понашања народних посланика, са предложени представницима посланоичких група у Народној скупштини..

**Друга тачка дневног реда:** Доношење одлуке о висини основице за обрачун и исплату плате за председника Републике, народне посланике и именована лица у Служби председника Републике и Служби Народне скупштине.

## Чланом 3. став 2. Закона о платама у државним органима и јавним службама ("Сл. гласник РС", бr. 34/2001, 62/2006 - др. закон, 63/2006 - испр. др. закона, 116/2008 - др. закони, 92/2011, 99/2011 –др.закон, 10/2013, 55/2013, 99/2014 i 21/2016 –др.закон) Одбор за административно-буџетска и мандатно-имунитетска питања је овлашћен да утврђује висину основице за обрачун плата председника Републике, народних посланика и именованих лица у Служби председника Републике и Служби Народне скупштине.

Дискусије није било.

На предлог председника Одбора, једногласно је усвојен Предлог одлуке о висини основице за обрачун и исплату плате за председника Републике, народне посланике и именована лица у Служби председника Републике и Служби Народне скупштине, у тексту који је достављен.

\*\*\*

Седница је завршена у 12,05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић